《送程正翁解官归徽州》
宋代·廖行之

夫君貌瘠中甚腴，万卷抑塞蟠胸书。
文章有神贵有骨，小住金马论石渠。
青云可上不自喜，却下枳棘如栖梧。
勾稽五载信留滞，澹泊一意忘奔趋。
心研典坟畧鞶帨，腕脱笺牍疲鸿鱼。
诸公要人遍知己，争欲迎致沾波余。
代来秩满不得去，恳恳至挽桓君须。
平生不顾受知广，高兴忽动歌归欤。
湘江水落清彻底，桂棹可理真良图。
人生适意贵自得，怀土不为西风鲈。
一杯别酒聊复尔，千里明月非人殊。
修身善世本一理，聚首分袂皆同区。
它时用否犹故吾，寄书当道今何如。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。